钦定古今图书集成/明伦汇编/闺媛典/第111卷 > 皇清十七 > 张鼎奎妻余氏
## 钦定古今图书集成/明伦汇编/闺媛典/第111卷 > 皇清十七 > 张鼎奎妻余氏

按《含山县志》：“余氏，张鼎奎妻。奎世居含山，少孤贫，事母孝，作苦二十年，积百金，遭母丧，悉以营葬。年三十七，始谋婚娶，聘余。余生而贞静，寡言笑，善事父母。纳采时，年方十四。既而奎知其幼，请辞，父母许之。余正色曰：‘女子岂可再许’？执甚力，父母知终不可夺，遂强奎迎娶焉。定情后，人以少长不侔为惜。余怡然敬事” 奎。奎尝挟微资走江淮间，逾年不归。余迎从姑与居，家无斗储，为人补缉衣履自给。冬月寒甚，阶下雪深尺馀，炊烟不举，犹自扫庭除冻，呵指拈鍼，无戚容比。奎飘泊以归，欢然不诘。岁庚申，奎迁县之运镇，愈困顿不自立，且抱羸疾。余侍汤药尤谨。《癸亥历》数月不起，一日，服所制新布衣以煮药，奎怪问之，余曰：“君病若此能几时，妾服此亦无时矣。” 言毕，呜咽各泪下。越旬日，奎病剧，汤药不能下，余辄含药饮之，旦暮号泣不辍。奎亡，余年三十四，视含毕，触棺哭曰：“妾侍君已二十年所，何能独生？” 呼天大恸，几绝复苏。于是尽散发髻衣物，挥食不复进。其兄许养终身，余曰：“我岂为无养计耶？请勿复言。” 绝粒十日，渴甚，少饮水。知兄潜投以参汁，自是勺水不入口。又数日，唇焦齿黑，双目如火，通体若焚燎，邻妇不敢近。晨起沐浴更衣，匍匐柩前哭拜，仆不能起，迺取井水一碗吞之。忽朱唇皓齿，光明闪烁，见者惊为神异，遂趺坐而死。观者络绎奔会，皆叹息欷歔，泣数行下。趣命画工图其像，族人具棺殓，醵金奠之。。